22.11.2022.
2.
HR
Službeni list Europske unije
L 302/5
Definicije Za potrebe ovog Pravilnika:
2.1.
„Elektromagnetska kompatibilnost ” znači sposobnost vozila, sastavnog dijela ili zasebne tehničke jedinice da u svojem elektromagnetskom okruženju radi na prihvatljiv način i da pri tome ne stvara elektromagnetske smetnje neprihvatljive za bilo što u tom okruženju.
2.2.
„Elektromagnetska smetnja” znači svaka elektromagnetska pojava koja može umanjiti radni učinak vozila, sastavnih dijelova, zasebnih tehničkih jedinica ili bilo kojeg drugog uređaja, dijela opreme ili sustava koji radi u blizini vozila.
Elektromagnetska smetnja može biti elektromagnetski šum, neželjeni signal ili promjena u samom mediju širenja vala.
2.3.
„Elektromagnetska otpornost” znači sposobnost vozila, sastavnog dijela ili zasebne tehničke jedinice da bez smanjenja radnog učinka radi u okruženju u kojem su prisutne (specificirane) elektromagnetske smetnje, koje uključuju željene radiofrekvencijske signale iz radioodašiljača ili zračene emisije u pojasu industrijske, znanstvene ili medicinske (ISM) opreme, u vozilu ili izvan vozila.
2.4.
„Elektromagnetsko okruženje” znači ukupnost elektromagnetskih pojava na danoj lokaciji.
2.5.
„Širokopojasna emisija” znači emisija čiji je frekvencijski pojas širi od onog određenog mjernog uređaja ili prijemnika (Posebni međunarodni odbor za radijske smetnje (CISPR) 25).
2.6.
„Uskopojasna emisija” znači emisija čiji je frekvencijski pojas uži od onog određenog mjernog uređaja ili prijemnika (CISPR 25).
2.7.
„Električni/elektronički sustav” znači električni i/ili elektronički uređaji ili skupine uređaja, zajedno s pridru­ ženim električnim spojevima koji su dio nekog vozila, koje se ne homologira zasebno od vozila.
2.8.
„Električni/elektronički podsklop” ili „ESA” znači električni i/ili elektronički uređaj ili skupine uređaja, zajedno s pridruženim električnim spojevima i ožičenjem, koji su namijenjeni ugradnji u vozilo i koji izvršavaju najmanje jednu specijaliziranu funkciju.
ESA se može homologirati na zahtjev proizvođača ili njegova ovlaštenog predstavnika kao „sastavni dio” ili „zasebna tehnička jedinica”.
2.9.
„Tip vozila” znači, s obzirom na elektromagnetsku kompatibilnost, sva vozila koja se ne razlikuju prema bitnim aspektima kao što su:
2.9.1.
ukupna veličina i oblik motornog prostora;
2.9.2.
opći raspored električnih i/ili elektroničkih sastavnih dijelova i ožičenja;
2.9.3.
osnovni materijal od kojeg je napravljena nadogradnja ili oplata vozila (npr. oplata karoserije od čelika, aluminija ili od staklenih vlakana).
Ako su prisutne plohe od različitih materijala, to ne mijenja tip vozila pod uvjetom da osnovni materijal nadogradnje nije promijenjen.
Takve se različitosti ipak moraju prijaviti.
2.10.
„Tip ESA-e” znači, s obzirom na elektromagnetsku kompatibilnost, električni/elektronički podsklopovi koji se ne razlikuju prema bitnim aspektima kao što su:
2.10.1.
funkcija ESA-e;
2.10.2.
opći raspored električnih i/ili elektroničkih sastavnih dijelova, ako je primjenjivo.
2.11.
„Ožičenje vozila” znači kabeli za napajanje, kabeli sustava sabirnica (npr.
CAN), kabeli za prijenos signala ili kabeli aktivne antene, koje je proizvođač ugradio u vozilo.